Optrede teen Baaise bendes dra vrug - Maroela Media
Sigbare polisiëring is aan die orde van die dag in Port Elizbabeth se berugte noordelike gebiede. Foto: ANA
Die Oos-Kaapse polisie maak goeie vordering in hul stryd teen die berugte bendes van Port Elizabeth nadat die polisieminister ingegryp het.
Vandat die nasionale ingrypingseenheid op 3 Desember op bevel van min. Bheki Cele ontplooi is, het die polisie op dwelms ter waarde van R500 000 beslag gelê. Speurders van die provinsiale bendeondersoek-eenheid het 34 sake geopen wat uit 40 inhegtenisnemings bestaan.
Nog 79 mense is in hegtenis geneem toe beslag gelê is op 10 ongelisensieerde vuurwapens, sê brig. Tembinkosi Kinana, polisiewoordvoerder. Die dwelms wat gekonfiskeer is, sluit tik, kokaïen en mandrax in asook skedule 5-medikasie.
In die jongste sukses het die polisie ŉ optrede in ŉ misdadige deel van Helenvale gehou toe hulle Donderdag ŉ 33-jarige man in hegtenis geneem het vir die beweerde besit van ŉ ongelisensieerde vuurwapen.
Hy is in sy wit Volkswagen Polo afgetrek terwyl die polisie voertuie voorgekeer het om te deursoek tussen Reginald- en Voisenstraat, oorkant die Gelvandale-polisiestasie. Beamptes het die vuurwapen in ŉ boks onder die bestuurder se sitplek gekry.
Kinana sê die polisie hou die afgelope tyd daagliks sigbare optredes in die uitgestrekte noordelike gebiede van die Baai wat uit Gelvandale, Helenvale, Booysenspark en Bethelsdorp bestaan.
Wel gedaan. Ongelukkig bestuur daardie bendes hul besighedi uit die tronk uit. Want die kos is verniet, jy het toegang tot selfone en al die ander tjommas sit saam met hulle daar. Dis amper ‘n eer vir hulle om tronk toe te gaan…